Podvody a súvisiace nezákonné činnosti, ako je korupcia, pranie špinavých peňazí a nezákonný obchod, môžu predstavovať pre Európsku úniu (EÚ) a členské štáty vážny problém a môžu poškodiť tak EÚ, ako aj vnútroštátne financie. Je to o to naliehavejšie vo chvíli, keď sčasti v reakcii na pandémiu celkové výdavky EÚ v súvislosti s viacročným rozpočtom EÚ na roky 2021 – 2027 dosahujú nebývalý objem približne 1,8 bilióna EUR. Efektívne a riadne vynakladanie prostriedkov z rozpočtu EÚ aj v členských štátoch je kľúčovým prvkom pri udržiavaní dôvery verejnosti (a daňovníkov) a zvyšovaní presvedčivosti a pridanej hodnoty európskej integrácie. Častý výskyt podvodov môže naopak potlačiť hospodársky rast a poškodiť širšiu hospodársku obnovu. Posilnenie nášho spoločného boja proti podvodom, a to vnútri EÚ i mimo nej, je teda neoddeliteľnou súčasťou posilňovania odolnosti EÚ.

Dôkazy z rozhovorov so zainteresovanými stranami a zo 16 prípadových štúdií ukázali, že zatiaľ čo väčšina členských štátov má zavedené vlastné národné stratégie pre boj proti podvodom, program poskytol dodatočnú podporu, ktorú bolo možné získať rýchlo, čím sa umožnilo, aby vnútroštátne orgány dosiahli svoje vnútroštátne ciele rýchlejšie. Rozhovory so zástupcami inštitúcií EÚ potvrdili toto zistenie, pričom dodali, že podpora bola ešte relevantnejšia v prípadoch, keď členské štáty nedávno znížili dostupné finančné prostriedky pre národné agentúry.

4.3.Efektívnosť

Celkovo sa v hodnotení preukázalo, že program je efektívny tak z hľadiska odbornej prípravy, ako aj technickej pomoci. Pokiaľ ide o porovnanie nákladov a výhod programu, väčšina zainteresovaných strán sa domnievala, že výhody prevážili náklady (92 % odpovedí v rámci prieskumu medzi žiadateľmi).

Niektorí žiadatelia navrhli zníženie záťaže spojenej s postupmi predkladania žiadostí a podávania správ, napríklad obmedzením nadbytočných prvkov vo formulári žiadosti alebo obmedzením objemu požadovaných informácií. Takisto navrhli, že by bolo užitočné poskytnúť ďalšie usmernenie a podporu na lepšie pochopenie kritérií na vyhodnotenie ponúk a najlepších postupov. To by pomohlo vyhnúť sa bežným chybám a skrátiť čas potrebný na prípravu žiadostí.

4.4.Súdržnosť

Z hodnotenia vyplynulo, že vnútorná a vonkajšia súdržnosť programu bola uspokojivá. Pokiaľ ide konkrétne o vnútornú súdržnosť, v štúdii vypracovanej konzultantom sa neidentifikovalo žiadne prekrývanie medzi činnosťami financovanými z programu Hercule III. Niektoré činnosti financované v rámci technickej pomoci a odbornej prípravy sa môžu zdať podobné, zameriavajú sa však na odlišné cieľové skupiny a majú odlišné ciele. Napríklad odborná príprava v rámci piliera technickej pomoci sa zamerala na poskytovanie informácii o používaní nakúpeného technického vybavenia, zatiaľ čo odborná príprava v rámci piliera odbornej prípravy sa zamerala na zvyšovanie informovanosti a výmenu najlepších postupov. Činnosti oprávnené na financovanie v rámci programu sa preto intenzívne dopĺňali.

Komisia využila svoje postupy vnútorných konzultácií na zabezpečenie vonkajšej súdržnosti medzi programom a inými výdavkovými programami Komisie, a to najmä vo fázach prípravy ročných pracovných programov a výberu žiadostí o grant. Komisia zamedzila prekrývaniu medzi programami Hercule III a Fiscalis 2020, programami Colníctvo 2020 a Spravodlivosť zabezpečením toho, že programy sledovali odlišné ciele, ako sa stanovuje v právnych predpisoch. Akémukoľvek zvyškovému potenciálnemu prekrývaniu sa zamedzilo tým, že v každom ročnom pracovnom programe sa poskytli podrobnosti, a to aj o ročných cieľoch, druhu činností, účastníkoch a príjemcoch, s cieľom zabrániť zdvojeniu.

V hodnotení sa okrem toho identifikoval vysoký stupeň komplementárnosti medzi programom a informačným systémom pre boj proti podvodom (AFIS). Komisia toto zistenie očakávala a rozhodla sa integrovať systém AFIS do Programu EÚ pre boj proti podvodom, ktorý je nasledovníkom programu Hercule III na ďalšie rozpočtové obdobie 2021 – 2027. A napokon program ponecháva členským štátom priestor zamerať ich žiadosti na oblasti, ktoré sa zdôraznili v mnohých akčných plánoch prijatých EÚ týkajúcich sa boja proti podvodom, vnútorných záležitostí a colnej oblasti. Vytvárajú sa tým dodatočné synergie a podporuje súdržnosť s inými oblasťami opatrení EÚ.

4.5.Pridaná hodnota EÚ

V hodnotení sa preukázala pridaná hodnota programu pre EÚ. Zainteresované strany takmer jednomyseľne skonštatovali, že opatrenia prijaté v rámci programu mali významnú pridanú hodnotu v porovnaní s tým, čo by sa mohlo dosiahnuť na vnútroštátnej a regionálnej úrovni bez programu. Podľa respondentov program poskytol pridanú hodnotu najmä v dvoch oblastiach. Po prvé pôsobil ako hnacia sila pri riešení a obmedzení rizika podvodov, ktoré poškodzujú financie EÚ. Týkalo sa to najmä opatrení technickej pomoci, pri ktorých sa príjemcovia domnievali, že obmedzenia stanovené v rámci vnútroštátnych rozpočtov by im neumožnili uskutočniť veľké investície do technického vybavenia. V tejto súvislosti viacerí príjemcovia a neúspešní žiadatelia uviedli, že vďaka pridruženiu k programu sa ich práci na vnútroštátnej úrovni priznáva vyššia legitimita.

Po druhé respondenti vnímali program ako faktor uľahčujúci spoluprácu medzi členskými štátmi prostredníctvom konferencií, odbornej prípravy a databázových nástrojov. Takúto cezhraničnú spoluprácu by bolo oveľa ťažšie dosiahnuť na vnútroštátnej úrovni.

5.Závery a odporúčania

V hodnotení sa dospelo k záveru, že program je naďalej relevantný. Je súdržný, účinný, efektívny a poskytuje pridanú hodnotu EÚ. Identifikovalo sa v ňom však aj viacero súčasných a predvídateľných výziev, ktoré sa musia riešiť v rámci nasledovníka programu Hercule III, ktorým je nový Program EÚ pre boj proti podvodom.

Program EÚ pre boj proti podvodom by sa tak ako program Hercule III mal takisto nepretržite prispôsobovať novému vývoju situácie v oblasti podvodov, ako je technologický rozvoj a čoraz zložitejšia trestná činnosť, najmä cezhraničná trestná činnosť. Týka sa to v rovnakej miere podvodov na strane výdavkov, ako aj na strane príjmov rozpočtu, kde pokusy o vyhýbanie sa daňovým povinnostiam a clám predstavujú vážne výzvy v boji proti podvodom. Komisia by mala naďalej konzultovať s členskými štátmi pri príprave nových pracovných programov Programu EÚ pre boj proti podvodom, aby zabezpečila maximálnu relevantnosť poskytnutej pomoci.

Výhody programu jasne prevážili náklady, ktoré vznikli príjemcom. Odlišné administratívne kapacity správ členských štátov však predstavujú výzvu, ktorú by bolo možné riešiť poskytnutím ďalších usmernení pre žiadateľov, a ak je to možné, zjednodušením postupov.

Preukázala sa vnútorná a vonkajšia súdržnosť programu, je však dôležité zachovať postupy vnútorných konzultácií a koordinácie, aby sa zamedzilo akémukoľvek prekrývaniu. Napríklad v prvom vykonávacom rozhodnutí Komisie v rámci Programu EÚ pre boj proti podvodom sa už výslovne rieši akékoľvek potenciálne prekrývanie medzi opatreniami v rámci Programu EÚ pre boj proti podvodom a novozriadeným nástrojom finančnej podpory na vybavenie na colné kontroly.

Program preukázal jasnú pridanú hodnotu EÚ. Napriek dobrej informačnej základni, ktorú mal externý konzultant k dispozícii, však posúdenie vplyvu programu podľa rámca pre monitorovanie a hodnotenie uplatniteľného na program Hercule III zostáva výzvou, najmä z kvantitatívneho hľadiska. Komisia v rámci nového viacročného rozpočtu vyvíja prierezové hodnotenie a rámec pre monitorovanie uplatniteľný na všetky výdavkové programy. Vďaka Programu EÚ pre boj proti podvodom by sa mohol navyše zlepšiť platný rámec vyvinutím primeraného počtu ukazovateľov špecifických pre oprávnené projekty. Okrem toho by bolo užitočné vytvoriť centralizovanú databázu vykonávaných projektov. Pomohlo by to pri zhromažďovaní a uchovávaní údajov o vykonávaní Programu EÚ pre boj proti podvodom a prispelo k fáze následného hodnotenia.

6.Ďalší postup

Je povzbudivé, že závery a odporúčania uvedené v tejto správe a podrobnejšie v sprievodnom dokumente útvarov Komisie sa v dostatočnej miere už odrážajú v Programe EÚ pre boj proti podvodom. V tomto zmysle je toto hodnotenie dobrou podporou súčasných postupov Komisie.

Program EÚ pre boj proti podvodom má dva hlavné ciele. Prvým je ochrana finančných záujmov EÚ. Druhým je podpora vzájomnej pomoci medzi orgánmi členských štátov a spolupráce medzi nimi a Komisiou pri zabezpečovaní riadneho uplatňovania predpisov o colných a poľnohospodárskych záležitostiach. Okrem týchto cieľov z hodnotenia vyplynulo, že ochrana finančných záujmov EÚ má často pozitívne vedľajšie účinky – v boji proti drogám, v boji proti tieňovej ekonomike a praniu špinavých peňazí, na verejnú bezpečnosť a dokonca na životné prostredie a zdravie úradníkov vykonávajúcich kontroly.

Nový program kombinuje činnosti predchádzajúceho programu Hercule III s financovaním systému AFIS a systému riadenia nezrovnalostí (IMS). Očakáva sa, že týmto spojením operačných činností sa vytvoria synergie a umožní lepšie strategické zosúladenie týchto kedysi samostatných oblastí práce.